
MARTFŰ VÁROS ÖNKORMÁNYZATA

KÉPVISELŐ-TESTÜLETÉNEK EGÉSZSÉGÜGYI, FOGLALKOZTATÁSI ÉS SZOCIÁLIS BIZOTTSÁGA ELNÖKÉTŐL___________________________________
Határozati javaslat Martfű Város Egészségügyi helyzetéről szóló tájékoztatójához :
Martfű Város Önkormányzatának Képviselő-testülete 2011. április 28-án tárgyalta Martfű Város egészségügyi helyzetét. 

A tájékoztató elfogadásáról szóló határozatban többek között feladatul tűzte ki a pályázati lehetőségek keresését, amelyek a Központi Orvosi Rendelő átalakítását és felújítását célozzák, figyelembe véve, hogy a gyermekorvosi rendelő és a védőnői szolgálat beköltöztethető legyen a központi épületbe. 

További feladatként jelölte meg gyermekorvosi körzet megtartását, a gyermekorvosi körzet helyettesítési rendjének kidolgozását, továbbá a gyermekorvosi szakellátás kiterjesztése érdekében a környező települések felé a gyermekorvosi szakellátás lehetőségének kiajánlását.

Feladatul tűzte ki még a védőnői szolgálatnál levő üres álláshely betöltését, annak érdekében, hogy a feladatellátás teljes körű legyen. 

A Képviselő-testület határozatában a minél több ingyenes, vagy kedvezményes széles körű szűrővizsgálatra, védőoltásokra megvalósítását célozta meg, valamint a mentőállomás megfelelő működéséhez szükséges legfontosabb munkálatok elvégzését.
A határozatban megfogalmazott feladatok az elmúlt év során részben megvalósultak, részben a következő időszakban is folyamatos megoldandó feladatként jelentkeznek.

A Martfűi Egészségház bővítése, korszerűsítése megvalósulhat a felújításra és eszközbeszerzésre kiírt pályázat útján nyert összeggel. Az átalakított, kibővített épület otthont ad majd minden alapellátásnak. 
A gyermekorvosi körzet ellátásában bekövetkezett változást folyamatosan figyelemmel kísérhette a képviselő-testület. Jelenleg egy házi gyermekorvosi körzetben való ellátást indokol az ellátotti lakosságszám. Az egy körzetben való feladatellátás hatósági engedélyeztetése folyamatban van.
A védőnői körzet betöltésére tett intézkedések eredményeként az állás betöltésére remény van.
A széles körű szűrővizsgálatok szervezése folyamatos. 

A tájékoztató teljes körűen bemutatja a Martfű városban folyó egészségügyi munkát.

Tartalmazza Martfű város egészségügyi ellátásának helyzetét, az alapellátások 2011. és 2012. évi adatait, az előző időszak helyzetéről szóló tájékoztatója óta bekövetkezett változásokat.

A tájékoztató alapján megállapítható hogy jelentős változás sem a személyi, sem a tárgyi feltételekben nem történt,  a betegforgalom is stagnál.

A gyermek háziorvosi feladatellátásban a változások után mindkét körzet ellátását Dr. Bezsilla Erzsébet végzi, a II. számú gyermek háziorvosi körzet megszűntetése folyamatban van. A tájékoztató a gyermek egészségügyi ellátás sokrétű területein végzett tevékenységekről  is tájékoztatást ad.
Az önkormányzat kötelező feladatai közé tartozik a védőnői ellátás biztosítása. A tájékoztató részletezi a védőnői szolgálat tevékenységét, annak minden területére részletesen kitérve, aktuális adatokat szolgáltatva. A védőnők nemcsak a gyermekvédelmi jelzőrendszer fontos tagjai, a szülőkkel való kapcsolattartás során a szülők felé is jelzéssel élnek, ha a gyermeknél a szűrővizsgálatok során problémát észlelnek. A szülők ez irányú szemléletváltására ösztönzés fontos feladat.
A tájékoztató a  fogorvosi ellátást bemutatva hangsúlyozza, hogy a lakosság fogászati státusza romló tendenciát mutat, a kezelés sokszor nem a fogmegtartás hanem a fogeltávolítás miatt történik. 
Az iskolafogászat tapasztalatai az egészségnevelés területén szükséges teendőket vetíti elő.

Városunkban az egészségügyi alapellátáson túl az egyre szélesebb körű szakellátás is a lakosság egészségi állapotának javítását szolgálja, megkönnyítve a lakosság szakellátáshoz való jutását.

A tájékoztató a martfűi lakosság egészségi állapotának  felmérését  az egyes  betegség fajták előfordulásának gyakoriságával méri. 
A tájékoztatót az alapellátásban résztvevő szakemberek készítették és városunk vezető főorvosa Dr. Solt Magdolna foglalta össze. 
Az ügyelettel kapcsolatos tájékoztatót az EMERGENCY SERVICE Kft., a mentőszolgálat tájékoztatóját Bontovics János készítette.
Kérem a képviselő-testületet a beszámoló elfogadására.
Martfű, 2013. június 19.

Látta: Szász Éva jegyző
HATÁROZATI JAVASLAT:
Martfű Város Önkormányzata Képviselő-testületének 
……../ 2013. (VI. 27.) Ö. határozata 

Martfű Város egészségügyi helyzetéről szóló tájékoztatóhoz.

1. Martfű Város Önkormányzatának Képviselő-testülete megtárgyalta és elfogadta Martfű Város egészségügyi helyzetéről szóló tájékoztatót.

2. Martfű Város Önkormányzatának Képviselő-testülete elismerését és köszönetét fejezi ki minden Martfűn tevékenykedő egészségügyi dolgozónak, lelkiismeretes és odaadó munkájáért.

3. A martfűi Egészségügyi Központ korszerűsítésével, átalakításával meg kell valósítani a gyermekorvosi szolgálat és a védőnői szolgálat beintegrálását a Központi orvosi rendelő épületébe.

Határidő: folyamatos

Felelős: Dr. Kiss Edit - polgármester
4. Az alapellátások feltételeinek javításával meg kell teremteni a jogszabály által meghatározott szakmai minimumfeltételeket.

Határidő: 2014. 12. 31.
Felelős: Dr Solt Magdolna

             Herczegné Horváth Eszter
Határidő: folyamatos

Felelős: Dr. Solt Magdolna - Intézményvezető főorvos
             Herczegné Horváth Eszter – irodavezető
5. A lakosság egészségi állapotának javítása érdekében továbbra is széles körűen kell szervezni szűrővizsgálatokat, egészségmegőrző programokat, a kisgyermekes szülők figyelmét fel kell hívni a megelőzés fontosságára hatásos egészségnevelő programok szervezésével.
Határidő: folyamatos

Felelős: Dr. Solt Magdolna – Intézményvezető Főorvos
Martfű, 2013. június 17.

